Mikel Sarriegi Etxezarreta

**Mikel Sarriegi Etxezarreta** (Beasain, Gipuzkoa, 1965eko apirilaren 25a) dantzari, dantza-ikertzaile eta mendi ingeniari bat da. Zazpi aldiz irabazi zuen Euskadiko Aurresku Txapelketa; lehenengoa, 19 urterekin.  Aurtzaka dantza taldeko dantzaria da. 

## Mendi-ingeniaria 
Mendi Ingeniaritzako ikasketak egin zituen Madrilen; hain zuzen ere Mendi Ingeniaritza du lanbide, Basoinsa enpresan, eta Aiako Harriaren natura parkean Europar Batasuneko LIFE programa aurrera eramateko lanetan jardun du, besteak beste.

## Dantzaria 
Raimundo Gamayo, Martin Iraola eta Jesus Mari Garate dantza maisuekin ikasi zuen. Aurtzaka dantza taldeko kide da, taldea sortu zenetik, eta harekin Euskal Herriko eta nazioarteko hainbat jaialdi eta ekitalditan aritu da. Zuzendari eta koreografo lanetan, besteak beste *Dantza berriak, doinu berriei jarriak* (1996) eta *Goierriko* (2004) dantza ikuskizunen egile da. Goierriko ohiko dantzak berreskuratzeko lanetan aritu da, Ikerfolk elkartearekin. Dantza ikastaroak ematen ditu, eta dantzari buruzko hitzaldiak ere bai.

Arrateko Amaren dantziek bakarlari lanak betetzeko gonbidatu zuten 2005ean, kofrafiako kide izendatuz. 

### Igartzako dantzarien ohorezko kofradekide 
Igartzako dantzarien ohorezko kofradiakide izendatu zuten 2024an.  1979tik dihardu Aurtzaka Dantza Taldean eta gaur egun bertako dantza-maisu eta zuzendari artistikoa da. Ibilbide horretan eta egin dituen ikerketen ondorioz, euskal dantzari egin dizkion ekarpenak zenbaezinak dira. Igartzako Dantzari Kofradiaren sustatzaile eta sortzaile nagusia izan da. Bere ikerketa sakonetan oinarrituz eta tradizioa errespetatuz koreografiatu ditu Igartzako ezpata-dantza eta San Joan esku-dantza. Beste koreografia eta ikuskizun asko eta asko egin ditu usadio bihurtu diren hauen aurretik, hala nola “Goierriko Dantzen Ikuskizuna” eta “Dantza berriak doinu berriei jarriak” ikuskizunak. 

Beasaingo Loinatz Jaietako soka-dantzak balioan jarri ditu, Goierriko agintarien sokadantzei bereziki erreparatuz. 2022an “Paxatxo” zenaren omenez estreinatutako “Azken dantza maisua” dokumentalaren sustatzaile ere izan da. musikagile eta historialariak zuzendutako ikuskizuna Xabier Sarasola musikariak eta Mikel Sarriegi dantzariak koordinatutako lana izan zen. Ikuskizunean Xabier Zeberiok zuzenduriko Beasaingo Musika Eskolako orkestrak, Aitor Garitanok zuzenduriko Loinatz abesbatzak, Mikel Sarriegik zuzenduriko Aurtzaka dantza taldeak eta honako musikariek parte hartu zuten: Aitor Alvarez (txistua), Carles Mas (flabiola), Guillermo Pérez (organettoa edo organo eramangarria), Arantxa Gastesi (pianoa), Arantzazu Saiz  (pianoa), Martin Kortaberria  (biolina), Xabier Sarasola (biola), Xabier Zeberio (nyckelharpa) eta Markel Zeberio (biolontxeloa). 

## Dantza-ikertzailea 
thumb|Mikel Sarriegi, erdian, txapelarekin, senide eta gonbidatuz inguratuta, Igartzako jauregiaren atarian.(2024-03-09)

### Gipuzkoako dantza-maisuen puntuak eta aldairak. Oinordetza ezkutua 
25 urteko ikerlanari esker, dozenaka libururen eta agiriren araketa bidez, 30 herritik gorako tradizio dantzatuaren azterketa egin eta 80 dantza-maisu, aditu eta dantzari baino gehiagori zuzeneko elkarrizketak egin ondotik, *Gipuzkoako dantza-maisuen puntuak eta aldairak. Oinordetza ezkutua*  liburuak  XXI.mende hasieran eteteko arriskuan dauden katebegi ezezagunak  aurkitu, ikusgai bihurtu eta dantzarien erabilerarako aldarrikatzen eta berreskuratzen laguntzeko liburu argitaratzen du 2023an. 
thumb|***Mikel Sarriegi. Gipuzkoako dantza-maisuen puntuak eta aldairak liburuaren aurkezpena Beasainen,  2024-03-09***|195x195px
1000 orrialde, 600 irudi, eta taula eta grafiko kopuru handi batekin hornituta, garairarte arte ezkutuan edo erdi-ezkutuan gorde den oinordetza, modu antolatu, arrazoitu eta ahalik eta samurrenean dantzarien eskura jarri, eta laino artean erdi lausotuak zeuden zenbait uste eta hipotesi, zuzenak ala okerrak izan, argibidean jartzeko ateak irekitzen dira liburu honetan. 

Lehen ataletan ikerketa-lanerako erabili diren metodologia eta lanabesak azaltzen dira. Ondoren, Gipuzkoako eta inguruko lurraldeetako dantza-maisuen sareari buruzko informazioa biltzen da, erabilitako aurrekari historiko eta bibliografiko guztien azterketarekin batera. Hurrengo ataletan, dantzatzeko erregelak edo arau orokorrak eta koreografikoak lantzen dira, dantza-sistema osatzen duten mugimendu-mota eta -osagai guztien argibideak xehetasun handiz eskainita. Amaitzeko, ikerketaren emaitza diren ondorio orokorrak jasotzen dira eta egileak Gipuzkoako maisuen dantza-sistema antolatzeko eraikitako proposamena aurkezten da.

Argitalpena Aranzadi zientzia elkartearen babesaz, Aurtzaka dantza taldea eta Dantzan elkartearen laguntzaz, eta Gipuzkoako Foru Aldundia, Beasaingo, Ordiziako, Donostiako, Zumarragako, Zaldibiako, Oñatiko eta Segurako udalen diru-laguntzari esker kaleratu zen.

## Idazlea 
Euskal idazlea ere bada: *Purtzil halakoa, zenbat?* haur literaturako liburua idatzi zuen.

## Lanak 
### Haur eta gazte literatura 
* *Purtzil halakoa, zenbat?* (1986, Gipuzkoako Foru Aldundia)

### Dantza 
* *Dantza Beasainen: Aurtzakak 25 urte* (2004, Beasaingo Udala)
* *Gipuzkoako dantza-maisuen puntuak eta aldairak. Oinordetza ezkutua* (2023, Aranzadi)

### Basogintza 
* *Basogintza Goierrin XVIII.-XX. mendeetan, harizti-pagadi eta sail zuhaizgabetuetatik gaurko pinudietara* (1990). Gerriko saria eman zioten lan horri.

## Erreferentziak 
## Kanpo estekak 
*  Mikel Sarriegi, Literaturaren Zubitegian.
*  *Dantza Beasainen: Aurtzakak 25 urte* liburuaren eta egileen aipamena, Dantzan webgunean.
* Dantzan.eus bideoak
* Mikel Sarriegiri buruz dantzan.eus